f)Contractul ar trebui să includă norme privind răspunderea pentru furnizarea de date eronate, întreruperea transmiterii de date, activitatea de interpretare de slabă calitate, dacă se face schimb de seturi de date, sau pentru distrugerea/pierderea sau modificarea datelor (dacă aceasta este ilegală sau accidentală) care ar putea cauza prejudicii.

g)Contractul ar trebui să stabilească legislația aplicabilă și mecanismele de soluționare a litigiilor.

Oricare dintre părți ar trebui să aibă libertatea de a rezilia contractul în cazul în care există un risc juridic sau tehnic cu privire la prelucrarea sau utilizarea datelor partajate.

h)Organismele publice ar trebui să difuzeze rezultatele/informațiile colaborării B2G și să asigure mecanisme pentru obținerea de reacții din partea publicului, dacă acest lucru este necesar sau relevant, fără a compromite confidențialitatea datelor din sectorul privat.

4.3. Mijloacele tehnice pentru stabilirea unei colaborări B2G

În cadrul oricărei colaborărie B2G trebuie să se ia o decizie cu privire la modul în care se vor obține informații de interes public din datele din sectorul privat. Acest lucru poate însemna un transfer efectiv de date din sectorul privat în mediul informatic al organismului public în cauză. Însă aceasta nu este singura posibilitate și pot fi luate în considerare și alte mecanisme. Această secțiune oferă o prezentare generală a mijloacelor tehnice alternative la transferul de date din sectorul privat în mediul informatic al organismului public. Aceste mecanisme tehnice pot prevedea norme privind accesul și utilizarea datelor, oferind în același timp un mediu de încredere și sigur pentru schimbul de seturi de date.

a)Platforme de date: crearea unor platforme de date poate oferi un mediu sigur pentru stocarea datelor și schimbul de date între societăți și organismele publice. Aceste platforme pot pune la dispoziția organismelor publice date standardizate în vederea creării unor resurse de date comune sau a unor informații, în colaborare cu societățile.

Centrul pentru statistici privind volumele mari de date (CBS) are parteneriate cu o diverse organizații din sectorul privat în vederea colectării datelor necesare din sectorul privat pentru crearea unor vizualizări ale datelor de înaltă calitate. Întrucât CBS este o organizație din sectorul public, aceasta are acces, de asemenea, la marele fond de date publice și date provenite de la senzori al Țărilor de Jos, pe care CBS poate să le combine cu aceste noi surse de date pentru a furniza informații noi.

b)Aplicarea unui algorit în cazul datelor: aplicarea unui algoritm în cazul datelor poate fi o soluție pentru provocările legate de securitate, de protecția datelor și de protecția vieții private. Aceasta ar respecta una dintre principalele considerații pentru asigurarea protecției datelor cu caracter personal și a vieții private, și anume mutarea datelor cât mai puțin posibil. Utilizarea acestei soluții înseamnă că algoritmul este instalat în mediul informatic al societății private și analiza are loc acolo. Doar informațiile anonime obținute de algoritm sunt transferate înapoi la organismul din sectorul public. Interfața de căutare a datelor și posibilitățile de cercetare analitică ar putea fi proiectate în comun de către societate și/sau organizația publică în cauză (sau de către un intermediar de încredere).

The Open Algorithms (OPAL)

Acest proiect reprezintă o inovare sociotehnologică dezvoltată de Data-Pop Alliance, Imperial College London, MIT Media Lab, Orange și Forumul Economic Mondial pentru a obține date din sectorul privat în interes public prin „trimiterea codului la date” într-un mod previzibil, participativ, flexibil și durabil și care asigură protecția vieții private. Proiectarea algoritmului beneficiază de contribuția Comitetelor consultative locale pentru orientarea dezvoltării și etică (Committees for the Orientation of Development and Ethics - CODE), astfel încât acești algoritmi să servească unor nevoi locale și să respecte standardele locale, în loc să impună perspective și expertiză externe.